**ELŐZETES HATÁSVIZSGÁLAT**

**a jogalkotásról szóló 2010. évi CXXX. törvény 17. § (1) bekezdése alapján**

A rendelet tervezet címe: A közterületek elnevezésének rendjéről

Társadalmi-gazdasági hatása: közvetlen hatása nincs

Költségvetési hatása: nincs

Környezeti, egészségi következményei: nincs

Adminisztratív terheket befolyásoló hatása: nincs

Egyéb hatása: nincs

A rendelet megalkotásának szükségessége: A Magyarország helyi önkormányzatairól szóló 2011. évi CLXXXIX. törvény 51. § (4) bekezdése alapján köteles a képviselő-testület a tárgykörben rendeletet alkotni.

A rendelet megalkotása elmaradásának várható következményei: A Magyarország helyi önkormányzatairól szóló 2011. évi CLXXXIX. törvény szabályainak megsértése, mulasztásos törvénysértés.

A rendelet alkalmazásához szükséges feltételek:

* személyi: biztosított
* szervezeti: biztosított
* tárgyi: biztosított
* pénzügyi: biztosított

**ÁLTALÁNOS INDOKOLÁS**

a közterületek elnevezésének rendjéről szóló rendelethez

Martfű Város Önkormányzatának Képviselő-testülete a Magyarország helyi önkormányzatairól szóló 2011. évi CLXXXIX. törvény (Mötv.) 51. § (5) bekezdése és a 143. § (3) bekezdése alapján a közterületek elnevezésének rendjét köteles megállapítani.

Az Mötv. 14. § (2) bekezdése alapján közterület, valamint közintézmény nem viselheti olyan személy nevét, aki a XX. századi önkényuralmi politikai rendszerek megalapozásában, kiépítésében vagy fenntartásában részt vett, vagy olyan kifejezést vagy olyan szervezet nevét, amely a XX. századi önkényuralmi politikai rendszerre közvetlenül utal.

Tekintettel arra, hogy Martfű város nem rendelkezik a közterületek elnevezésének rendjéről szóló hatályos rendelettel, viszont az idézett jogszabályhely alapján el kell indítani a közterületek nevének felülvizsgálatát és ennek eredményeként a névmódosítást, szükség van az eljárási szabályokat megállapító helyi rendeletre.

**RÉSZLETES INDOKOLÁS**

a közterületek elnevezésének rendjéről szóló rendelethez

Az 1. és a 2. §-okhoz

A rendelet-tervezet 1. §-a tartalmazza a rendelet hatályát és a hatályos jogszabály alapján meghatározott értelmező rendelkezéseket.

A rendelet-tervezet 2. §-a rendelkezik az általános szabályokról, rögzíti a közterületek kötelezően történő elnevezését, valamint magyarázza a hatályos jogszabály alapján a közterületnév megállapításához az elő- és utótag fogalmát.

Meghatározza azokat a szempontokat, amelyeket a közterület elnevezésekor figyelembe kell venni.

Ezen kívül megállapítja azt a maximális időtartamot, amelyen belül a hatályos jogszabályok figyelembevételével (esetleg az országos hatáskörrel felruházott Földrajzinév-bizottság állásfoglalásának beszerzésének idejét is beszámítva) le kell bonyolítani a közterület elnevezésével kapcsolatos eljárást.

A 3. §-hoz

A rendelet-tervezet 3. §-a rendelkezik arról, hogy milyen javaslattételi eljáráshoz köti a helyi jogszabály az új közterületek nevének megállapításával kapcsolatos eljárást, illetve a már meglévő közterületnév megváltoztatását.

A külön írásbeli értesítési kötelezettség a korábban kialakult gyakorlat alapján került meghatározásra, különös tekintettel a közműszolgáltatókra.

A 4. §-hoz

A rendelet-tervezet 4. §-a határozza meg az Önkormányzat feladatkörébe tartozó közterület név táblák elhelyezésével, valamint a közterület elnevezésének megváltoztatásakor a régi közterületnév tábla tartalmával és elhelyezésével kapcsolatos szabályokat.

A közterületnév táblák elhelyezése felvetheti a birtokvédelem kérdését, ezért szükséges garantálni az Önkormányzatnak ehhez való jogát, amely a Polgári Törvénykönyv szabályozásán alapul.

Az 5. §-hoz

Ez a szakasz a házszámozásra, a házszám táblák elhelyezésére vonatkozó szabályokat tartalmazza, amely szintén az eddigi gyakorlatot emeli be a tervezetbe.

A 6. §-hoz

Ez a szakasz tartalmazza a rendelet-tervezet hatályba léptető rendelkezéseit.

Martfű, 2013. június 18.

Szász Éva

 jegyző

Készítette: Hegedűsné Blaskó Anikó

 aljegyző

Látta: Dr. Kiss Edit polgármester